Predkladacia správa

Po roku 1989 sa v rámci demokratizácie spoločnosti začal postupne realizovať proces nápravy majetkových krívd fyzických a právnických osôb. Majetková reštitúcia cirkví sa však v rámci ČSFR do konca roku 1993 neuskutočnila. Istú výnimku predstavujú rehole a kongregácie, ktorým bola zákonom č. 298/1990 Zb. o úprave niektorých majetkových vzťahov rehoľných rádov a kongregácií a arcibiskupstva olomouckého v znení zákona 
č. 338/1991 Zb. vrátená časť objektov. 
	Významný pokrok v tejto oblasti znamenal až zákon č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam. Zákon predpokladal len zmiernenie následkov niektorých majetkových krívd. Nezakladal teda právo na vrátenie celého majetku cirkvi alebo náboženskej spoločnosti, ktorý prešiel v rozhodnom období z viacerých titulov do vlastníctva štátu, resp. iných povinných osôb. Pôvodný zákon sa upravil novelou č. 97/2002 Z. z., ktorá spresnila a rozšírila možnosť reštituovať cirkevný majetok.
	Zo 16 registrovaných cirkví a náboženských spoločností sa reštitučné nároky týkali rímskokatolíckej a gréckokatolíckej cirkvi, evanjelickej cirkvi augsburského vyznania, reformovanej kresťanskej cirkvi a židovských náboženských obcí. Niekoľko málo prípadov sa týkalo cirkvi adventistov siedmeho dňa a bratskej jednoty baptistov.

	Cieľom zákona č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam bolo odstránenie nerovnoprávne postavenie, do ktorého sa cirkvi a náboženské spoločnosti v porovnaní s fyzickými osobami dostali po prijatí zákona č. 503/2003 Z. z., ktorý predlžil lehoty na uplatnenie nárokov. Schválením zákona č. 161/2005 Z. z. sa však poskytla rovnaká právna ochrana vlastníctva fyzických osôb a vlastníctva cirkví a náboženských spoločností. 
Predkladaná novelizácia uvedeného zákona spresňuje povinné osoby, od ktorých prechádza vlastníctvo na subjekty uvedené v § 7 písm. a), b) a c) zákona. Účelom novely je predovšetkým riešenie dlhoročného reštitučného nároku Východného dištriktu Evanjelickej cirkvi augsburského vyznania na Slovensku so sídlom v Prešove na budovu Prešovského kolégia, ktorá je vo vlastníctve Prešovskej univerzity v Prešove. Prešovská univerzita v Prešove ako verejná vysoká škola však nie je v § 7 zákona č. 161/2005 Z. z. definovaná ako povinná osoba a nemôže tak previesť vlastníctvo predmetnej nehnuteľnosti na cirkevný subjekt.  
Schválením novely zákona č. 161/2005 Z. z. sa dodatočne zabezpečí dôsledná realizácia jeho zámerov.	

Záver:
 	Vzhľadom na uvedené Ministerstvo kultúry SR odporúča vysloviť súhlas s predmetným návrhom zákona skupiny poslancov.